Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets beslutning om forlængelse af beslutning nr. 710/97/EF om en koordineret fremgangsmåde for godkendelse inden for satellitbaserede personkommunikationstjenester i Fællesskabet"

(2000/C 140/11)

Rådet for Den Europæiske Union besluttede den 20. marts 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Giannino Bernabei til ordfører.

Efterfølgende udpegede Det Økonomiske og Sociale Udvalg Giannino Bernabei til hovedordfører i overensstemmelse med forretningsordenens artikel 20 og artikel 50.

Det Økonomiske og Sociale Udvalg vedtog på sin 371. plenarforsamling, mødet den 30. marts 2000, følgende udtalelse enstemmigt.

1. Indledning

1.1. Satellitbaserede personkommunikationssystemer (S-PCS - Satellite Personal Communications Services) anvendes sammen med jordbaserede fastnet- og mobilkommunikationssystemer, dels som alternativ til og dels i kombination med disse. Især i regioner, der ikke råder over veludviklede fastnetinfrastrukturer, repræsenterer satellitbaserede mobilkommunikationssystemer en oplagt mulighed for, at alle kan sende og modtage kommunikation.

1.2. Indførelsen af satellitbaserede personkommunikationstjenester udgør derfor et vigtigt skridt på vejen mod etablering af net, der muliggør en verdensomspændende sammenkobling og mobilitet inden for overførsel af tale, data og billeder.

1.3. Til trods for ovennævnte muligheder og teleindustriens ihærdige indsats har markedet endnu ikke fået de forventede dimensioner, hvilket bl.a. kan skyldes lovgivningsmæssige bindinger på udviklingen og praktiske barrierer af bureaukratisk karakter.

1.4. Brugen af radiospektrum står i øjeblikket i fokus både på nationalt plan, på EU-plan og på verdensplan. Resultaterne af høringen om grønbogen om den videre udvikling inden for radiospektrumpolitik er behandlet i en meddelelse fra Kommissionen(1). Selv om der er gjort store tekniske og teknologiske fremskridt, som i høj grad har optimeret viften af disponible frekvenser, er radiospektrum faktisk blevet en særdeles knap ressource på grund af forskellige markedssektorers stigende efterspørgsel efter mobilkommunikation. Det indebærer, at beslutninger om radiospektrum ikke blot har tekniske, men også politiske, sociale og økonomiske aspekter.

1.5. Med beslutning nr. 710/97/EF bestræbte EU sig på at fastlægge en lovgivningsramme, som skulle muliggøre en koordineret indførelse i Europa af satellitbaserede systemer, som giver mulighed for at bruge S-PCS direkte via den endelige brugers terminal.

1.6. De foranstaltninger, der er indført i medfør af beslutningen, vedrører frekvensharmoniseringen, en harmoniseret fremgangsmåde for godkendelser samt brugerterminalers anvendelse og frie bevægelighed, og der tales bl.a. om indførelse af en "étstedsbevillingsordning", som skal gælde for hele Europa.

2. Kommissionens forslag

2.1. På trods af Kommissionens initiativ i 1997, og selv om CEPT har vedtaget adskillige beslutninger og henstillinger som reaktion herpå, har man endnu ikke gennemført alle elementer i beslutning nr. 710/97/EF med det resultat, at vilkårene og procedurerne for godkendelse stadig er meget forskellige fra medlemsstat til medlemsstat. Den planlagte "étstedsbevillingsordning" for satellitmobilsystemer er heller ikke gennemført endnu.

2.2. I lyset af den teknologiske udvikling inden for jordbaserede mobilsystemer af tredje generation og de dertil knyttede krav om omlægning af visse frekvensbånd vil det være nødvendigt at overvåge vilkårene for anvendelse af radiospektrum stadig bedre, også fordi nye satellitsystemer, der benytter andre frekvensbånd, forventes at blive sat i drift inden længe, og de skal være omfattet af den samme lovgivningsramme.

2.3. På baggrund af ovennævnte foreslår Kommissionen, at gyldigheden af den rammebeslutning, der blev indført med beslutning nr. 710/97/EF og egentlig udløber i maj 2000, bør forlænges med 31/2 år, altså frem til den 31. december 2003.

3. Konklusioner

3.1. Ved udarbejdelsen af denne udtalelse har ØSU taget højde for de overvejelser og bemærkninger, det har fremført i sine tidligere udtalelser om emnet, især udtalelsen af 11. december 1997 om koordineret indførelse af et mobilt og trådløst kommunikationssystem (UMTS)(2), der blev vedtaget enstemmigt, og udtalelsen af 28. april 1999 om Kommissionens grønbog om radiospektrumpolitik - set i sammenhæng med Fællesskabets politik på områderne telekommunikation, radio-/tv-spredning, transport og FTU(3).

3.2. ØSU er enig i Kommissionens begrundelse for at foreslå, at gyldigheden af reglerne om godkendelse inden for satellitbaserede personkommunikationstjenester forlænges, og mener, at den foreslåede forlængelse svarer til både de lovgivningsmæssige og de markedsmæssige behov.

3.3. ØSU gør i øvrigt Kommissionen, Europa-Parlamentet og Rådet opmærksom på, at det ikke blot er vigtigt at harmonisere lovgivningsrammen for telekommunikation med Kommissionens "revurdering af kommunikationslovgivningen i 1999", men også - og især - at sikre, at brugerne får adgang til den størst mulige båndkapacitet til overkommelige priser, med en hensigtsmæssig kombination af jordbaserede, mobile og satellitbaserede systemer samt kabel-tv, som samtidig sikrer de fornødne tjenester til gennemførelse af særskilt udbud af abonnentkredsløb (unbundled local loop).

3.4. Kommissionens forslag synes altså at være i tråd med kravet om, at EU skal kunne tage det fulde skridt ind i informationssamfundet og den nye verden med elektronisk handel ved hjælp af alle de kommunikationsinfrastrukturer og -teknologier, der er nødvendige for at skabe Internet-markeder.

Bruxelles, den 30. marts 2000.

Beatrice Rangoni Machiavelli

Formand for

Det Økonomiske og Sociale Udvalg

(1) KOM(1999) 538 af 10.11.1999.

(2) EFT C 333 af 30.10.1998, s. 56.

(3) EFT C 169 af 16.6.1999, s. 3.